               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 8.5.2017
            COM(2017) 215 final
            2017/0092(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τον καθορισμό της θέσης που θα ληφθεί, εξ ονόματος της Ευρωπαϊκής Ένωσης, στην ετήσια διάσκεψη των συμβαλλόμενων μερών της σύμβασης για τη διατήρηση και διαχείριση των αποθεμάτων μπακαλιάρου της Αλάσκας στην κεντρική Βερίγγειο Θάλασσα και για την κατάργηση της απόφασης 11724/12

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               •Αιτιολόγηση και στόχοι της πρότασης

               Η Πολωνία είναι συμβαλλόμενο μέρος της σύμβασης για τη διατήρηση και διαχείριση των αποθεμάτων μπακαλιάρου της Αλάσκας στην κεντρική Βερίγγειο Θάλασσα (εφεξής «σύμβαση της Βεριγγείου Θαλάσσης»). Σύμφωνα με το άρθρο 6 παράγραφος 9 της πράξης προσχώρησης
                  1
               , η διαχείριση των αλιευτικών συμφωνιών που έχουν συνάψει τα νέα κράτη μέλη με τρίτες χώρες γίνεται από την Ένωση, η οποία και καλείται να εφαρμόσει όλες τις αποφάσεις που λαμβάνονται στο πλαίσιο της σύμβασης.

               Στο πλαίσιο της σύμβασης της Βεριγγείου Θαλάσσης, η ετήσια διάσκεψη των συμβαλλόμενων μερών είναι αρμόδια για τη θέσπιση διεθνούς καθεστώτος για τη διατήρηση, διαχείριση και βέλτιστη χρησιμοποίηση των αποθεμάτων μπακαλιάρου της Αλάσκας στην περιοχή που καλύπτει η σύμβαση. Η ετήσια διάσκεψη των συμβαλλόμενων μερών επιδιώκει επίσης την αποκατάσταση των αποθεμάτων του μπακαλιάρου της Αλάσκας στη Βερίγγειο Θάλασσα σε επίπεδα που θα επιτρέπουν τη μέγιστη βιώσιμη απόδοσή τους, ενώ στόχος της είναι και η συλλογή και εξέταση τεκμηριωμένων στοιχείων σχετικά με τον μπακαλιάρο της Αλάσκας και άλλους έμβιους θαλάσσιους πόρους στη Βερίγγειο Θάλασσα.

               Σύμφωνα με το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης, η θέση που θα πρέπει να ληφθεί εξ ονόματος της Ένωσης στις περιπτώσεις που περιφερειακές οργανώσεις διαχείρισης της αλιείας (ΠΟΔΑ) κληθούν να θεσπίσουν πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό τους πλαίσιο, πρέπει να καθορίζεται με απόφαση του Συμβουλίου μετά από πρόταση της Επιτροπής.

               Η θέση αυτή στο πλαίσιο των ΠΟΔΑ καθορίζεται προς το παρόν σύμφωνα με προσέγγιση δύο σταδίων. Με απόφασή του, το Συμβούλιο καθορίζει τις κατευθυντήριες αρχές και τους προσανατολισμούς της θέσης της Ένωσης σε πολυετή βάση· στη συνέχεια, η εν λόγω απόφαση προσαρμόζεται σε κάθε ετήσια συνεδρίαση με ανεπίσημα έγγραφα της Επιτροπής τα οποία αποτελούν αντικείμενο συζήτησης στο πλαίσιο της ομάδας εργασίας του Συμβουλίου.

               Όσον αφορά τη σύμβαση της Βεριγγείου Θαλάσσης, η απόφαση 11724/12 του Συμβουλίου, της 29ης Ιουνίου 2012, προβλέπει την αναθεώρηση της θέσης της Ένωσης πριν από την ετήσια συνεδρίαση του 2016. Ως εκ τούτου, η παρούσα πρόταση έχει ως στόχο τον καθορισμό της θέσης της Ένωσης στο πλαίσιο της σύμβασης της Βεριγγείου Θαλάσσης για την περίοδο 2017-2021 και την αντικατάσταση της απόφασης 11724/12 του Συμβουλίου, της 29ης Ιουνίου 2012, η οποία καλύπτει την περίοδο 2012-2016.

               •Συνεκτικότητα με ισχύουσες διατάξεις στον τομέα πολιτικής

               Η αναθεώρηση αυτή έχει ως στόχο την ενσωμάτωση των αρχών και των προσανατολισμών της νέας κοινής αλιευτικής πολιτικής (ΚΑλΠ), που καθορίζονται στον κανονισμό (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου
                  2
               , λαμβανομένων επίσης υπόψη των στόχων της ανακοίνωσης της Επιτροπής σχετικά με την εξωτερική διάσταση της ΚΑλΠ
                  3
               . Επιπλέον, η θέση της Ένωσης έχει εναρμονιστεί με τη Συνθήκη της Λισαβόνας.

               Όπως και η τρέχουσα θέση, η ακόλουθη θέση περιλαμβάνει γενικές αρχές και προσανατολισμούς, καθώς και, στον βαθμό που κρίνεται απαραίτητο, τις ιδιαιτερότητες της σύμβασης της Βεριγγείου Θαλάσσης. Επιπλέον, έχει ενσωματωθεί η τυπική διαδικασία για τον καθορισμό της θέσης της Ένωσης σε ετήσια βάση, όπως ζητήθηκε από τα κράτη μέλη.

               Η απόφαση 7277/16 του Συμβουλίου, της 11ης Απριλίου 2016, εξουσιοδοτεί τη Δημοκρατία της Πολωνίας να διαπραγματευτεί, προς το συμφέρον της Ένωσης, την τροποποίηση της σύμβασης της Βεριγγείου Θαλάσσης με στόχο η Ευρωπαϊκή Ένωση να καταστεί συμβαλλόμενο μέρος της εν λόγω σύμβασης. Η εντολή αυτή βρίσκεται σε εφαρμογή επί του παρόντος. Εξυπακούεται ότι, κατόπιν της αποδοχής της Ένωσης ως πλήρους συμβαλλόμενου μέρους της σύμβασης της Βεριγγείου Θαλάσσης, η Δημοκρατία της Πολωνίας θα παραιτηθεί από την ιδιότητα του μέλους της σύμβασης.

               •Συνεκτικότητα με άλλες πολιτικές της Ένωσης

               Άνευ αντικειμένου

               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               •Νομική βάση

               Η ακόλουθη απόφαση βασίζεται στη Συνθήκη για τη λειτουργία της Ευρωπαϊκής Ένωσης, και ειδικότερα στο άρθρο 43 παράγραφος 2, σε συνδυασμό με το άρθρο 218 παράγραφος 9, το οποίο προβλέπει ότι το Συμβούλιο, μετά από πρόταση της Επιτροπής, εκδίδει απόφαση για τον καθορισμό των θέσεων που θα πρέπει να ληφθούν εξ ονόματος της Ένωσης σε όργανο το οποίο έχει συσταθεί από συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα. Το ίδιο ισχύει και για τη θέση που πρέπει να λάβει η Επιτροπή, εξ ονόματος της Ένωσης, στο πλαίσιο της διάσκεψης των συμβαλλόμενων μερών της σύμβασης της Βεριγγείου Θαλάσσης.

               Ο κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου αποτελεί τη νομική βάση για τη θέσπιση των αρχών που πρέπει να αντικατοπτρίζονται στην παρούσα θέση.

               Η ακόλουθη απόφαση θα αντικαταστήσει την απόφαση 11724/12 του Συμβουλίου, της 29ης Ιουνίου 2012, η οποία καλύπτει την περίοδο 2012-2016.

               •Επικουρικότητα (σε περίπτωση μη αποκλειστικής αρμοδιότητας)

               Άνευ αντικειμένου

               •Αναλογικότητα

               Άνευ αντικειμένου

               •Επιλογή του νομικού μέσου

               Σύμφωνα με το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης, η θέση που θα πρέπει να ληφθεί εξ ονόματος της Ένωσης στις περιπτώσεις που περιφερειακές οργανώσεις διαχείρισης της αλιείας (ΠΟΔΑ) κληθούν να θεσπίσουν πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό τους πλαίσιο, πρέπει να καθορίζεται με απόφαση του Συμβουλίου μετά από πρόταση της Επιτροπής.

               3.ΑΠΟΤΕΛΕΣΜΑΤΑ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΔΙΑΒΟΥΛΕΥΣΕΙΣ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΤΩΝ ΕΠΙΠΤΩΣΕΩΝ

               •Εκ των υστέρων αξιολογήσεις / έλεγχοι καταλληλότητας ισχύουσας νομοθεσίας

               Άνευ αντικειμένου

               •Διαβουλεύσεις με τα ενδιαφερόμενα μέρη

               Άνευ αντικειμένου

               •Συλλογή και χρήση εμπειρογνωσίας

               Άνευ αντικειμένου

               •Εκτίμηση των επιπτώσεων

               Άνευ αντικειμένου

               •Καταλληλότητα του κανονιστικού πλαισίου και απλούστευση

               Άνευ αντικειμένου

               •Θεμελιώδη δικαιώματα

               Άνευ αντικειμένου

               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

                  Άνευ αντικειμένου

               5.ΛΟΙΠΑ ΣΤΟΙΧΕΙΑ

               •Σχέδια εφαρμογής και παρακολούθηση, αξιολόγηση και ρυθμίσεις περί υποβολής εκθέσεων

                  Άνευ αντικειμένου

               •Επεξηγηματικά έγγραφα (για οδηγίες)

                  Άνευ αντικειμένου

               •Αναλυτική επεξήγηση των επιμέρους διατάξεων της πρότασης

                  Άνευ αντικειμένου

               2017/0092 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               για τον καθορισμό της θέσης που θα ληφθεί, εξ ονόματος της Ευρωπαϊκής Ένωσης, στην ετήσια διάσκεψη των συμβαλλόμενων μερών της σύμβασης για τη διατήρηση και διαχείριση των αποθεμάτων μπακαλιάρου της Αλάσκας στην κεντρική Βερίγγειο Θάλασσα και για την κατάργηση της απόφασης 11724/12

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 2, σε συνδυασμό με το άρθρο 218 παράγραφος 9,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Το άρθρο 38 της Συνθήκης για τη λειτουργία της Ευρωπαϊκής Ένωσης, σε συνδυασμό με το άρθρο 39 παράγραφος 1 στοιχείο δ), προβλέπει ότι ένας από τους στόχους της Κοινής Αλιευτικής Πολιτικής είναι η εξασφάλιση του εφοδιασμού.

               (2)Στο άρθρο 2 του κανονισμού (EΕ) αριθ. 1380/2013 του Ευρωπαϊκού Κοινοβουλίου και του Συμβουλίου
                  4
                προβλέπεται ότι η κοινή αλιευτική πολιτική διασφαλίζει ότι οι δραστηριότητες αλιείας και υδατοκαλλιέργειας είναι περιβαλλοντικά βιώσιμες μακροπρόθεσμα και ότι υπόκεινται σε διαχείριση με τρόπο που είναι συμβατός με τους στόχους της επίτευξης οικονομικών και κοινωνικών οφελών και οφελών για την απασχόληση, καθώς και της συμβολής στη διαθεσιμότητα του επισιτιστικού εφοδιασμού. Το εν λόγω άρθρο ορίζει επίσης ότι η Ένωση εφαρμόζει την προληπτική προσέγγιση για τη διαχείριση της αλιείας και έχει σκοπό να διασφαλίσει ότι η εκμετάλλευση των έμβιων βιολογικών πόρων της θάλασσας αποκαθιστά και διατηρεί τους πληθυσμούς των αλιευόμενων ειδών πάνω από τα επίπεδα εκείνα που μπορούν να εξασφαλίζουν τη μέγιστη βιώσιμη απόδοση. Προβλέπει επίσης ότι η Ένωση έχει ως στόχο να λάβει μέτρα διαχείρισης και διατήρησης με βάση τις καλύτερες διαθέσιμες επιστημονικές γνωμοδοτήσεις, για την προώθηση αλιευτικών μεθόδων που συνεπάγονται επιλεκτικότερες τεχνικές αλιείας και την αποφυγή και τη μείωση, κατά το δυνατόν, των ανεπιθύμητων αλιευμάτων, καθώς και την προώθηση της αλιείας με χαμηλό αντίκτυπο στο θαλάσσιο οικοσύστημα και στους αλιευτικούς πόρους και τη σταδιακή εξάλειψη των απορρίψεων. Παράλληλα, το άρθρο 28 του κανονισμού (ΕΕ) αριθ. 1380/2013 προβλέπει ειδικότερα ότι οι αρχές αυτές πρέπει να διέπουν την εξωτερική πολιτική της Ένωσης.

               (3)Η Πολωνία είναι συμβαλλόμενο μέρος της σύμβασης για τη διατήρηση και διαχείριση των αποθεμάτων μπακαλιάρου της Αλάσκας στην κεντρική Βερίγγειο Θάλασσα (εφεξής «σύμβαση της Βεριγγείου Θαλάσσης»). Η Ένωση δεν αποτελεί συμβαλλόμενο μέρος στην προαναφερθείσα σύμβαση. Σύμφωνα με το άρθρο 6 παράγραφος 9 της πράξης προσχώρησης
                  5
               , η διαχείριση των αλιευτικών συμφωνιών που έχουν συνάψει τα νέα κράτη μέλη με τρίτες χώρες γίνεται από την Ένωση, η οποία και καλείται να εφαρμόσει όλες τις αποφάσεις που λαμβάνονται στο πλαίσιο της σύμβασης.

               (4)Η απόφαση 7277/16 του Συμβουλίου, της 11ης Απριλίου 2016, εξουσιοδοτεί τη Δημοκρατία της Πολωνίας να διαπραγματευτεί, προς το συμφέρον της Ένωσης, την τροποποίηση της σύμβασης της Βεριγγείου Θαλάσσης με στόχο η Ευρωπαϊκή Ένωση να καταστεί συμβαλλόμενο μέρος της εν λόγω σύμβασης. Η εντολή αυτή βρίσκεται σε εφαρμογή επί του παρόντος. Εξυπακούεται ότι, κατόπιν της αποδοχής της Ένωσης ως πλήρους συμβαλλόμενου μέρους της σύμβασης της Βεριγγείου Θαλάσσης, η Δημοκρατία της Πολωνίας θα παραιτηθεί από την ιδιότητα του μέλους της σύμβασης.

               (5)Στις 10 Ιουλίου 2012 το Συμβούλιο εξέδωσε την απόφαση 11724/12 για τον καθορισμό της θέσης που πρέπει να ληφθεί εξ ονόματος της Ευρωπαϊκής Ένωσης στο πλαίσιο της σύμβασης για τη διατήρηση και διαχείριση των αποθεμάτων μπακαλιάρου της Αλάσκας στην κεντρική Βερίγγειο Θάλασσα.

               (6)Η απόφαση 11724/12 ορίζει ότι η θέση που θεσπίζεται σε αυτήν θα επανεξεταστεί το αργότερο κατά την ετήσια διάσκεψη των συμβαλλόμενων μερών της σύμβασης της Βεριγγείου Θαλάσσης το 2016. Ως εκ τούτου, είναι σκόπιμο να καταργηθεί η απόφαση 11724/12 και να αντικατασταθεί από νέα απόφαση.

               (7)Δεδομένης της εξελισσόμενης φύσης των αποθεμάτων μπακαλιάρου της Αλάσκας στην περιοχή που καλύπτει η σύμβαση της Βεριγγείου Θαλάσσης και της συνεπακόλουθης ανάγκης να λαμβάνονται υπόψη στη θέση της Ένωσης οι νέες εξελίξεις, συμπεριλαμβανομένων των νέων στατιστικών, βιολογικών και λοιπών πληροφοριών που παρουσιάζονται πριν ή κατά την ετήσια διάσκεψη των συμβαλλόμενων μερών, πρέπει να θεσπιστούν διαδικασίες, σύμφωνα με την αρχή της καλόπιστης συνεργασίας μεταξύ των θεσμικών οργάνων της Ένωσης που κατοχυρώνεται στο άρθρο 13 παράγραφος 2 της ΣΕΕ, για την εξειδίκευση της θέσης της Ένωσης σε ετήσια βάση.

               (8)Καθώς η ΕΕ δεν είναι συμβαλλόμενο μέρος της σύμβασης της Βεριγγείου Θαλάσσης, η Δημοκρατία της Πολωνίας, εκπροσωπεί την ΕΕ κατά την ετήσια διάσκεψη των συμβαλλόμενων μερών της σύμβασης της Βεριγγείου Θαλάσσης. Ως εκ τούτου, η παρούσα απόφαση απευθύνεται στη Δημοκρατία της Πολωνίας.

               (9)Μετά την προσχώρηση της ΕΕ στη σύμβαση της Βεριγγείου Θαλάσσης, η Επιτροπή, σύμφωνα με το άρθρο 218 και το άρθρο 3 παράγραφος 1 της ΣΛΕΕ, εκπροσωπεί την ΕΕ στην ετήσια διάσκεψη των συμβαλλόμενων μερών της σύμβασης της Βεριγγείου Θαλάσσης. Επομένως, από τη στιγμή εκείνη, η παρούσα απόφαση απευθύνεται στην Επιτροπή,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η θέση που πρόκειται να ληφθεί από την Ευρωπαϊκή Ένωση στην ετήσια διάσκεψη των συμβαλλόμενων μερών της σύμβασης της Βεριγγείου Θαλάσσης, όταν το εν λόγω όργανο κληθεί να λάβει αποφάσεις οι οποίες παράγουν έννομα αποτελέσματα, περιλαμβάνεται στο παράρτημα Ι.

               Άρθρο 2

               Η σε ετήσια βάση εξειδίκευση της θέσης που θα λάβει η Ένωση κατά την ετήσια διάσκεψη των συμβαλλόμενων μερών της σύμβασης της Βεριγγείου Θαλάσσης καθορίζεται σύμφωνα με το παράρτημα ΙΙ.

               Άρθρο 3

               1.
                     Η θέση της Ένωσης που περιλαμβάνεται στο παράρτημα Ι αξιολογείται και, εφόσον αυτό ενδείκνυται, αναθεωρείται από το Συμβούλιο κατόπιν πρότασης της Επιτροπής, το αργότερο για την ετήσια διάσκεψη των συμβαλλόμενων μερών της σύμβασης της Βεριγγείου Θαλάσσης το 2022.

               2.
                     Στην περίπτωση προσχώρησης της ΕΕ στη σύμβαση της Βεριγγείου Θαλάσσης, η παράγραφος 1 του παρόντος άρθρου εξακολουθεί να ισχύει για το υπόλοιπο της περιόδου που προβλέπεται στην εν λόγω παράγραφο.

               Άρθρο 4

               Η απόφαση 11724/12 καταργείται.

               Άρθρο 5

               1.
                     Η παρούσα απόφαση απευθύνεται στη Δημοκρατία της Πολωνίας.

               2.
                     Στις περιπτώσεις που προβλέπονται στο άρθρο 3 παράγραφος 2, η παρούσα απόφαση απευθύνεται στην Ευρωπαϊκή Επιτροπή, η οποία εκπροσωπεί την ΕΕ στη διάσκεψη των συμβαλλόμενων μερών της σύμβασης της Βεριγγείου Θαλάσσης.

               Βρυξέλλες,

                     Για το Συμβούλιο

                     Ο Πρόεδρος

                     (1)
                  ΕΕ L 236 της 23.9.2003, σ. 33.

                     (2)
                  Κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου σχετικά με την Κοινή Αλιευτική Πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου (ΕΕ L 354 της 28.12.2013, σ. 22).

                     (3)
                  COM(2011) 424 της 13.7.2011.

                     (4)
                  Κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου σχετικά με την Κοινή Αλιευτική Πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου (ΕΕ L 354 της 28.12.2013, σ. 22).

                     (5)
                  Πράξη περί των όρων προσχωρήσεως της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λετονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας και των προσαρμογών των Συνθηκών επί των οποίων βασίζεται η Ευρωπαϊκή Ένωση (ΕΕ L 236 της 23.9.2003, σ. 33).

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 8.5.2017
            COM(2017) 215 final
            ΠΑΡΑΡΤΗΜΑΤΑ
            της
            πρότασης ΑΠΟΦΑΣΗΣ ΤΟΥ ΣΥΜΒΟΥΛΙΟΥ
            για τον καθορισμό της θέσης που θα ληφθεί, εξ ονόματος της Ευρωπαϊκής Ένωσης, στην ετήσια διάσκεψη των συμβαλλόμενων μερών της σύμβασης για τη διατήρηση και διαχείριση των αποθεμάτων μπακαλιάρου της Αλάσκας στην κεντρική Βερίγγειο Θάλασσα και για την κατάργηση της απόφασης 11724/12

               ΠΑΡΑΡΤΗΜΑ I

               Η θέση της Ένωσης κατά την ετήσια διάσκεψη των συμβαλλόμενων μερών της σύμβασης της Βεριγγείου Θαλάσσης

               (1)Αρχές

               Στο πλαίσιο της σύμβασης της Βεριγγείου Θαλάσσης, η Ένωση:

               α)
                     διασφαλίζει ότι τα μέτρα που εγκρίνονται στο πλαίσιο της ετήσιας διάσκεψης των συμβαλλόμενων μερών της σύμβασης της Βεριγγείου Θαλάσσης είναι σύμφωνα με τους στόχους που επιδιώκει να επιτύχει και τις αρχές που ακολουθεί η Ένωση στο πλαίσιο της κοινής αλιευτικής πολιτικής, ειδικότερα μέσω της προληπτικής προσέγγισης και των στόχων που συνδέονται με τη μέγιστη βιώσιμη απόδοση, όπως ορίζεται στο άρθρο 2 παράγραφος 2 του κανονισμού (ΕΕ) αριθ. 1380/2013, με στόχο να προωθήσει την εφαρμογή μιας προσέγγισης στη διαχείριση της αλιείας που να στηρίζεται στο οικοσύστημα και την ελαχιστοποίηση των επιπτώσεων των αλιευτικών δραστηριοτήτων στο περιβάλλον, να προλάβει και να περιορίσει όσο το δυνατόν περισσότερο τα ανεπιθύμητα αλιεύματα, να εξαλείψει σταδιακά τις απορρίψεις και να περιορίσει τις επιπτώσεις των αλιευτικών δραστηριοτήτων στα θαλάσσια οικοσυστήματα, καθώς και να εξασφαλίσει αξιοπρεπές βιοτικό επίπεδο σε όσους εξαρτώνται από τις αλιευτικές δραστηριότητες λαμβάνοντας υπόψη ταυτόχρονα τα συμφέροντα των καταναλωτών, μέσω της προώθησης ενός οικονομικά βιώσιμου και ανταγωνιστικού αλιευτικού τομέα στην Ένωση·

               β)
                     διασφαλίζει ότι τα μέτρα που εγκρίνονται στο πλαίσιο της ετήσιας διάσκεψης των συμβαλλόμενων μερών της σύμβασης της Βεριγγείου Θαλάσσης είναι σύμφωνα με τους στόχους της σύμβασης της Βεριγγείου Θαλάσσης·

               γ)
                     διασφαλίζει ότι τα μέτρα που εγκρίνονται στο πλαίσιο της σύμβασης της ετήσιας διάσκεψης των συμβαλλόμενων μερών της σύμβασης της Βεριγγείου Θαλάσσης συνάδουν με το διεθνές δίκαιο, και ιδίως με τις διατάξεις της Σύμβασης των Ηνωμένων Εθνών για το Δίκαιο της Θαλάσσης, της συμφωνίας των ΗΕ σχετικά με τη διατήρηση και διαχείριση των αλληλοεπικαλυπτόμενων και των άκρως μεταναστευτικών αποθεμάτων ιχθύων, της συμφωνίας για την προώθηση της τήρησης διεθνών μέτρων διατήρησης και διαχείρισης από αλιευτικά σκάφη στην ανοιχτή θάλασσα και της συμφωνίας του 2009 του Οργανισμού Επισιτισμού και Γεωργίας σχετικά με τα μέτρα που λαμβάνει το κράτος λιμένα·

               δ)
                     προωθεί θέσεις που συνάδουν με τις αντίστοιχες άλλων περιφερειακών οργανώσεων διαχείρισης της αλιείας και, όπου είναι απαραίτητο, με τις περιφερειακές συμβάσεις για τη θάλασσα στον ίδιο τομέα·

               ε)
                     επιδιώκει συνέργεια με την πολιτική που ασκεί η Ένωση στις διμερείς αλιευτικές σχέσεις της με τρίτες χώρες και εξασφαλίζει συνοχή με τις άλλες πολιτικές της, ιδίως στους τομείς των εξωτερικών σχέσεων, του περιβάλλοντος, του εμπορίου, της ανάπτυξης, της έρευνας και καινοτομίας και άλλους·

               στ)
                     εξασφαλίζει την τήρηση των δεσμεύσεων της Ένωσης σε διεθνές επίπεδο·

               ζ)
                     ευθυγραμμίζεται με τα συμπεράσματα του Συμβουλίου της 19ης Μαρτίου 2012 για την ανακοίνωση σχετικά με την εξωτερική διάσταση της κοινής αλιευτικής πολιτικής
                  1
               ·

               η)
                     αποσκοπεί στη δημιουργία ισότιμων όρων ανταγωνισμού για τον αλιευτικό στόλο της Ένωσης εντός της περιοχής της σύμβασης, οι οποίοι θα βασίζονται στις ίδιες αρχές και τα ίδια πρότυπα που ισχύουν βάσει του ενωσιακού δικαίου και στην προώθηση της ομοιόμορφης εφαρμογής των αποφάσεων και των συστάσεων.

               (2)Προσανατολισμοί

               Η Ένωση επιδιώκει, όπου αυτό κρίνεται σκόπιμο, να στηρίξει την έγκριση των παρακάτω δράσεων από την ετήσια διάσκεψη των συμβαλλόμενων μερών της σύμβασης της Βεριγγείου Θαλάσσης:

               α)
                     των μέτρων διατήρησης και διαχείρισης των αλιευτικών πόρων στην περιοχή της σύμβασης της Βεριγγείου Θαλάσσης με βάση τις βέλτιστες διαθέσιμες επιστημονικές γνωμοδοτήσεις, συμπεριλαμβανομένων των συνολικών επιτρεπόμενων αλιευμάτων (TAC) και των ποσοστώσεων για τους πόρους μπακαλιάρου Αλάσκας που αποτελούν αντικείμενο ρύθμισης στο πλαίσιο της σύμβασης της Βεριγγείου Θαλάσσης. Ειδικών μέτρων, όπου αυτό είναι απαραίτητο, για τα αποθέματα που υφίστανται υπεραλίευση, ώστε να καταστεί δυνατή η ανασύσταση των αποθεμάτων·

               β)
                     επανεξέτασης των μέτρων παρακολούθησης, ελέγχου και επιτήρησης στην περιοχή της σύμβασης της Βεριγγείου Θαλάσσης, προκειμένου να βελτιωθεί η αποτελεσματικότητα των μέτρων ελέγχου και να ενισχυθεί η τήρηση των μέτρων που έχουν ληφθεί στο πλαίσιο της σύμβασης της Βεριγγείου Θαλάσσης·

               γ)
                     ενίσχυσης των μέτρων για την πρόληψη, αποτροπή και εξάλειψη της ΠΛΑ αλιείας στην περιοχή της σύμβασης της Βεριγγείου Θαλάσσης·

               δ)
                     μέτρων προστασίας των ευάλωτων θαλάσσιων οικοσυστημάτων στην περιοχή της σύμβασης της Βεριγγείου Θαλάσσης, σύμφωνα με τα ψηφίσματα της Γενικής Συνέλευσης του ΟΗΕ·

               ε)
                     ανάπτυξης κοινών προσεγγίσεων με άλλες περιφερειακές οργανώσεις διαχείρισης της αλιείας·

               στ)
                     πρόσθετων τεχνικών μέτρων βάσει γνωμοδοτήσεων της επιστημονικής και τεχνικής επιτροπής που έχει συσταθεί στο πλαίσιο της σύμβασης της Βεριγγείου Θαλάσσης.

               ΠΑΡΑΡΤΗΜΑ II

               Εξειδίκευση σε ετήσια βάση της θέσης που θα ληφθεί από την Ένωση

               κατά την ετήσια διάσκεψη των συμβαλλόμενων μερών της σύμβασης της Βεριγγείου Θαλάσσης

               Πριν από κάθε ετήσια διάσκεψη των συμβαλλόμενων μερών της σύμβασης της Βεριγγείου Θαλάσσης, γίνονται οι απαραίτητες ενέργειες ώστε στη θέση που θα εκφραστεί εξ ονόματος της Ένωσης να λαμβάνονται υπόψη οι πλέον πρόσφατες στατιστικές, βιολογικές και λοιπές σχετικές πληροφορίες που διαβιβάζονται στην Ευρωπαϊκή Επιτροπή, σύμφωνα με τις αρχές και τους προσανατολισμούς που παρατίθενται στο παράρτημα Ι.

               Προς τον σκοπό αυτό και βάσει των εν λόγω πληροφοριών, η Ευρωπαϊκή Επιτροπή διαβιβάζει εγκαίρως στο Συμβούλιο ή τα προπαρασκευαστικά του όργανα, εντός εύλογου χρονικού διαστήματος πριν από κάθε ετήσια διάσκεψη των συμβαλλόμενων μερών της σύμβασης της Βεριγγείου Θαλάσσης, έγγραφο όπου παρουσιάζονται αναλυτικά τα στοιχεία της προτεινόμενης θέσης της Ένωσης, προκειμένου να συζητηθούν και να εγκριθούν οι λεπτομέρειες της θέσης της Ένωσης.

               Εάν, στο πλαίσιο επακόλουθων διασκέψεων, μεταξύ άλλων και επιτόπου, είναι αδύνατον να επιτευχθεί συμφωνία ώστε να ληφθούν υπόψη στη θέση της Ένωσης τα νέα στοιχεία, το ζήτημα παραπέμπεται στο Συμβούλιο ή τα προπαρασκευαστικά του όργανα.

                     (1)
                  Βλ. έγγραφο 7086/12 PECHE 66